Nini

For kvinnenavnet, se Nini (navn).

Nini er en norsk kriminalserie som gikk to sesonger på NRK1 i 1998 og 2001. Serien handler om den unge kvinnelige frelsesarmesoldaten Nini som opererer som privatdetektiv. Rollen som Nini ble spilt av Iren Reppen. Regi var ved Nils Gaup (sesong en) og Eva Isaksen (sesong to). Idé og manuskript til serien var ved Arthur Johansen.

Serien ble kåret til beste TV-drama under Gullruten 1999.

 Om serien 
Den første serien Nini består av fire avsluttende episoder. Første episode har vanlig spillefilmlengde og ble sendt som mandagsfilm, mens de tre øvrige episodene var kortere og ble sendt torsdager. Den andre serien kom i 2001 og var føljetong.

NRK satset 6,7 millioner kroner på serien, og innspillingen tok et halvt år.

Handling
 Sesong 1 
 Episode 1: Macho (sendt 5. oktober 1998) 
Frelsesarmesoldaten Nini og den avdankede alkoholikeren og nyfrelste frelsessoldaten John er på jakt etter savnede personer.

I første episode blir Nini kontaktet av en far som ber henne spore opp hans 18 år gamle sønn. Saken fører Nini lenger og lenger inn i et farlig miljø hvor muskler og bruk av ulovlige anabole steroider står i fokus. Før hun vet ordet av det står Nini midt oppi en drapsetterforskning som blir ledet av hennes gamle klassekamerat Bror, som har blitt politimann.

Gjesteroller: Anne Krigsvoll, Thomas Robertsen, Kat Medbøe Eriksen, Anders Dahlberg, Naeem Azam m.fl.

 Episode 2: Den kalkulerte risiko (sendt 8. oktober 1998) 
Denne gangen skal den unge, kvinnelige frelsessoldaten spore opp en betrodd forsker som er forsvunnet.

Gjesteroller: Anneke von der Lippe, Janne Langaas, Birgitte Victoria Svendsen, Johannes Joner, Kohinoor Nordberg, Wilfred Breistrand, Vibeke Falk, Trini Lund, Sossen Krohg m.fl.

 Episode 3: E (sendt 15. oktober 1998) 
Et hus i et "pent" boligstrøk er fullstendig ødelagt av inntrengere. Husets eiere har vært i utlandet, og deres datter er forsvunnet. Nini blir bedt om å finne henne.

Gjesteroller: Linda Nygård, Mona Fastvold Lerche, Kim Kolstad, Kristin Kajander, Håvard Bakke m.fl.

 Episode 4: Familiens ære (sendt 22. oktober 1998) 
Aysha, en ung, kvinnelig pakistansk popartist, forsvinner på mystisk vis under sendingen av et stort TV-show. Det mistenkes at religiøse fanatikere som har reagert på Ayshas sexy musikkvideo står bak. Mens politiet gjennomsøker byen, kontakter Ayshas far Nini og kollegaen John, og ber dem spore opp Aysha på diskret vis. Etter hvert fører arbeidet Nini og John opp i en vanskelig situasjon, der de befinner seg i krysspress mellom sine kolleger Frelsesarmeen og et miljø bestående av islamske innvandrere.

Gjesteroller: Sophia Kaushal, Mathias Calmeyer, Åsleik Engmark, Geir-Atle Johnsen m.fl.
 Sesong 2: Den stille uke 
Andre sesong er en føljetong på fem episoder som ble sendt påsken 2001.

 Handling 
Det er påske, og Nini skal til fjells med kjæresten Bror. Så blir en ung mann funnet neddopet i en Fretex-container. Gutten har blitt forsøkt kastrert, og lider av hukommelsestap. Frelsesarmeen gir ham raskt navnet Lasarus, men ingen vet hvem han er. Den vanskelige saken gjør at Nini må velge bort påskeferie og bli i byen. Snart blir en virkelig kastrert mann funnet. Saken viser seg etter hvert også å involvere Ninis egen sjef, frelsesoffiseren John.

Mottakelse
Den første sesongen ble godt mottatt av VGs anmelder, Tore Johansen, som skrev: «Den første episoden av serien om Nini var drivende god, spennende og – om ikke morsom – så i alle fall særdeles underholdende».VG - På TV (06.10.1998, s.52) Dagbladets Hans Rossiné var noe mer delt i sin kritikk, og skrev at: «Første episode av spenningsserien «Nini» på NRK1 var ujevn, med actionsekvenser som tok helt av, og med enkelte hverdagssekvenser som fikk vel mye studio-i-Nydalen-preg».

Nini ble også godt mottatt seermessig, og serien ble belønnet med prisen for beste TV-drama under Gullruten 1999.

Den andre sesongen, Den stille uke, fikk langt hardere medfart av kritikerne enn den første. Dagbladets Andreas Wiese skrev følgende: «Fine bilder og god personregi, men framdriften er kranglete heseblesende, kanskje helst for å skjule svake sider i manus», skr. Enda mer kritisk var VGs anmelder, Ellen Sand, som ga serien terningkast 2 og skrev: «Den røde tråd kan absolutt skimtes. Men kun gjennom et salig rot av kunstige konstruksjoner, krisemaksimering og "tilfeldige" forbindelser til langt over troverdighetsgrensen».VG - Nye «Nini» - en skuffelse (09.04.2001, s.46-47)

Rolleliste

 Sesong 1 
Iren Reppen – Nini
Bjørn Sundquist – John
Svein Roger Karlsen – Bror, politimann
Eva von Hanno – Margrethe
Roy Bjørnstad – Will
Camilla Strøm Henriksen – Jossi
Knut Walle – Ronald

 Sesong 2 
 Iren Reppen – Nini
 Bjørn Sundquist – John
 Svein Roger Karlsen – Bror
 Eindride Eidsvold – Johannes
 Gard Skagestad – Lasarus
 Kristin Kajander
 Jon Øigarden
 Kjell Stormoen
 Sverrir Gudnason
 Gard B. Eidsvold – Fredrik
 Even Lynne – Frank
 Trine Wiggen
 Håvard Bakke
 Tommy Karlsen
 Peter Mehnert – politimann
Referanser

 Eksterne lenker 

Kategori:Norske krimserier
Kategori:Norske dramaserier
Kategori:TV-produksjoner på NRK
Kategori:Norske TV-produksjoner fra 1990-årene
Kategori:Gullruten for beste TV-program